དཔྱད་རྩོམ་གྱི་ཕྱོགས་ནས་ཁོང་རང་གིས་ཀྱང་བློར་བབས་པ་དང་ཡིད་ཚིམ་ཡོད་པ་ནི་མགུར་གླུའི་འབྱུང་འཕེལ་སྐོར་གྱི་དེབ་ཅིག་ཡོད་པ་དེ་རེད།དེའི་ཐད་ཁོང་གི་དུས་ཚོད་མང་པོ་ཞིག་བེད་སྤྱོད་བཏང་ཡོད་པ་དང༌།དཔེ་ཆ་མང་པོར་བལྟས་ཡོད་པ་རེད།དམངས་ཁྲོད་རྩོམ་རིག་སྐོར་གྱི་རྩོམ་འབྲི་མཁན་ཡིན་ན་མང་ཆེ་བས་དོན་གྲུབ་རྒྱལ་གྱི་བྲིས་བཞག་དེ་ལ་དཔེ་བལྟས།དེའི་ལད་མོ་བྱས་ནས་བྲིས་ཡོད་པ་མང་པོ་ཡོད་པ་རེད།ཐ་ན་ཁ་ཤས་ཀྱིས་ཁ་བྱང་འཇོག་སྟངས་ཀྱང་ཇི་མ་ཇི་བཞིན་ལད་མོ་བྱས་ནས་འབྲི་མཁན་ཡང་ཡོད་པ་རེད།དཔྱད་རྩོམ་དེ་ལ་མཁས་དབང་དུང་དཀར་རིན་པོ་ཆེས་ཆེད་མངགས་དཔྱད་གཏམ་ཞིག་བྲིས་ཡོད་པ་ཞེས་ང་གསུངས་བྱུང༌།